สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 19 ก.พ.59
19 ก.พ. 2559

– เงินเยนอยู่ที่ระดับ 112.83 เยน/ดอลลาร์ จากช่วงเช้าที่ระดับ 112.83 เยน/ดอลลาร์
– เงินยูโรอยู่ที่ระดับ 1.1124 ดอลลาร์/ยูโร จากช่วงเช้าที่ระดับ 1.1124 ดอลลาร์/ยูโร
– ดัชนี SET ปิดวันนี้ที่ระดับ 1,320.19 จุด เพิ่มขึ้น 25.60 จุด หรือ 1.98% มูลค่าการซื้อขาย 48,302.83 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 1,484.35 ล้านบาท (SET+MAI)
 
– พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานเปิดงานประชารัฐสานพลังร่วมคิดร่วมทำสร้างชาติเข้มแข็งซึ่งกองทุนหมู่บ้านและชุมชนเมืองแห่งชาติเพื่อประชาชนเดินหน้าต่อจัดสรรงบประมาณกองทุนหมู่บ้าน 3.5 หมื่นล้านบาทไปปฏิบัติงานเพิ่มความเข้มแข็งของเศรษฐกิจฐานรากตามแนวทางประชารัฐซึ่งจะมีการกระจายงบประมาณให้หมู่บ้านละ 500,000 บาท
– สำนักงานวิจัยเศรษฐกิจมหภาคของภูมิภาคอาเซียน+3 (ASEAN+3 Macroeconomic Research Office: AMRO) ได้มีพิธีเปิดอย่างเป็นทางการฐานะองค์กรระหว่างประเทศ ณ ประเทศสิงคโปร์ โดยมีผู้แทนระดับสูงจากธนาคารกลางและกระทรวงการคลังประเทศสมาชิก สถานเอกอัครราชทูตประเทศต่าง ๆ และองค์กรระหว่างประเทศประจำประเทศสิงคโปร์ เข้าร่วมงาน
การเข้าร่วมเป็นสมาชิกของ AMRO นี้ จะเป็นประโยชน์อย่างยิ่งต่อประเทศไทยเนื่องจาก AMRO เป็นองค์การระหว่างประเทศองค์การแรกของภูมิภาคที่มีหน้าที่หลักในการเฝ้าระวัง ประเมิน และรายงานต่อสมาชิกเกี่ยวกับสถานะทางเศรษฐกิจมหภาคและความมั่นคงทางการเงินของสมาชิก และระบุความเสี่ยงทางเศรษฐกิจมหภาคและการเงินและความเปราะบางในภูมิภาค รวมทั้งเสนอแนะนโยบายที่เกี่ยวข้อง ซึ่งประเทศไทยในฐานะสมาชิกของ AMRO สามารถนำข้อมูลเหล่านี้มาประเมินและเตรียมความพร้อมเพื่อลดความเสี่ยงที่จะเกิดวิกฤตเศรษฐกิจได้ต่อไป
– นายสมชัย สัจจพงษ์ ปลัดกระทรวงการคลัง เผยให้สั่งการให้กรมสรรพสามิตทำแผนการจัดเก็บภาษีให้มีรายได้เพิ่มเป็น 8 แสนล้านบาทภายใน 5 ปี จากปัจจุบันปีงบประมาณ 2559 ที่มีเป้าหมายการเก็บรายได้ 4.96 แสนล้านบาท โดยให้ดำเนินการจัดทำแผนเงกล่าวให้แล้วเสร็จภายใน 2 เดือน ก่อนเสนอ รมว.คลัง พิจารณาต่อไป
– นายทาโร อาโสะ รัฐมนตรีคลังญี่ปุ่นเปิดเผยว่า  รัฐมนตรีคลังและผู้ว่าการธนาคารกลางจากประเทศที่พัฒนาแล้วและประเทศตลาดเกิดใหม่ในกลุ่ม G20 มีแนวโน้มที่จะหารือกันเกี่ยวกับประเด็นต่างๆ เช่นประเด็นเศรษฐกิจจีน การร่วงลงของราคาน้ำมัน และนโยบายกรเงินของสหรัฐ ในการประชุม G20 ครั้งต่อไปซึ่งจะจัดขึ้นที่นครเซี่ยงไฮ้ของจีน ในสัปดาห์หน้า โดยการประชุมจะเริ่มขึ้นตั้งแต่วันที่ 26 ก.พ.เป็นต้นไป
– สมาคมผู้ผลิตรถยนต์ของจีนเปิดเผยว่า ยอดขายรถใหม่ในจีนช่วงเดือนม.ค.พุ่ง 9.3% เมื่อเทียบรายปี เนื่องจากอุปสงค์มีการขยายตัวก่อนช่วงเทศกาลตรุษจีน ตลาดรถยนต์จีนได้ฟื้นตัวขึ้น หลังจากหดตัวในช่วงฤดูร้อนของปีที่แล้ว โดยได้รับแรงหนุนจากมาตรการจูงใจของรัฐบาลจีน ที่รวมถึงการปรับลดภาษีสำหรับรถยนต์ขนาดเล็ก
– นายจอห์น วิลเลียมส์ ประธานธนาคารกลางสหรัฐ (FED) สาขาซาน ฟรานซิสโก กล่าวว่า เขายังคงมีมุมมองบวกเกี่ยวกับแนวโน้มเศรษฐกิจสหรัฐ พร้อมแนะว่าเฟดควรปรับขึ้นอัตราดอกเบี้ยอย่างค่อยเป็นค่อยไป
– นักลงทุนจับตาดูทางการสหรัฐจะเปิดเผยดัชนีราคาผู้บริโภค (CPI) เดือนม.ค. ในวันนี้ เวลา 20.30 น.ตามเวลาไทย
 
ที่มา: สำนักข่าวอินโฟเควสท์